ສສຊ ຮັບຟັງບົດສະຫຼຸຸບ ການເຄື່ອນໄຫວວຽກງານ 6 ເດືອນຕົ້ນປີ ແລະ ທິດທາງວຽກງານຈຸດສຸມ 6 ເດືອນທ້າຍ ປີ 2018 ຂອງສະພາແຫ່ງຊາດ ໃນກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ VIII, ວັນທີ 12 ມິຖຸນານີ້, ພາຍໃຕ້ການເປັນ ປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ. ທ່ານ ນາງ ສີໃສ ລືເດດມູນສອນ ຮອງປະທານສະພາແຫ່ງຊາດ ໄດ້ຜ່ານຮ່າງບົດສະຫຼຸຸບການເຄື່ອນໄຫວວຽກງານ 6 ເດືອນຕົ້ນປີ 2018 ໃຫ້ຮູ້ວ່າ: ຄະນະປະຈຳສະພາແຫ່ງຊາດ ໄດ້ນຳເອົາຄວາມເຫັນຂອງບັນດາທ່ານສະມາຊິກສະພາແຫ່ງຊາດ ມາພິຈາລະນາ, ຮຽບຮຽງ ເຂົ້າໃສ່ໃນການສ້າງ ແລະ ປັບປຸງກົດໝາຍ ທີ່ກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດ ຊຸດທີ VIII ຮັບ ຮອງສຳເລັດ 15 ສະບັບ ໄດ້ 100%, ໄດ້ປະສານສົມທົບກັບລັດຖະບານ, ອົງການທີ່ກ່ຽວຂ້ອງກະກຽມຄວາມພ້ອມ ໃນທຸກດ້ານເພື່ອນຳເອົາຮ່າງກົດໝາຍເຂົ້າພິຈາລະນາ, ຮັບຮອງໃນກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງ ຊາດ ຊຸດທີ VIII ຈຳນວນ 13 ສະບັບ (ກົດໝາຍສ້າງໃໝ່ 5 ສະບັບ, ປັບປຸງ 8 ສະບັບ) ເທົ່າ 86% ຂອງແຜນການສ້າງ ແລະ ປັບປຸງກົດໝາຍ 15 ສະບັບ, ຄຽງຄູ່ກັນນັ້ນໄດ້ຕົກ ລົງບັນຫາສຳຄັນພື້ນຖານຂອງຊາດ ເປັນຕົ້ນ ແມ່ນໄດ້ພິຈາລະນາ, ຮັບຮອງເອົາບັນຫາ ຕ່າງໆຕາມການສະເໜີຂອງ ລັດຖະບານ ແລະ ພາກສ່ວນທີ່ກ່ຽວຂ້ອງ ດ້ວຍການອອກມະຕິ ຈຳນວນທັງໝົດ 17 ສະບັບ, ໄດ້ຊຸກຍູ້ຕິດຕາມກວດກາ, ເກັບກຳຂໍ້ມູນການປະຕິບັດມະຕິຂອງກອງປະຊຸມສະພາແຫ່ງ ຊາດກ່ຽວກັບການອອກນິຕິກຳ ລຸ່ມກົດໝາຍ, ຜົນກະທົບຈາກ ການນຳໃຊ້ສານເຄມີອັນຕະລາຍເກີນຄ່າມາດຕະຖານ ສົ່ງ ຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ແລະ ມະຕິກອງປະຊຸມຮ່ວມຄະນະປະຈຳສະພາແຫ່ງຊາດ ກັບລັດ ຖະບານກ່ຽວກັບການຊົດເຊີຍ ຜົນກະທົບຈາກການລົງທຶນ ຂອງລັດ ຊຶ່ງໄດ້ແຕ່ງຕັ້ງຄະນະ ລົງເຄື່ອນໄຫວເຮັດວຽກຢູ່ບາງ ກະຊວງ, ອົງການ ແລະ ທ້ອງຖິ່ນຈຳນວນໜຶ່ງ. ສຳລັບແຜນວຽກຈຸດສຸມ 6 ເດືອນທ້າຍປີ 2018 ແມ່ນ ຈະຮຽບຮຽງກົດໝາຍ ທີ່ກອງປະຊຸມສະໄໝສາມັນເທື່ອທີ 5 ຂອງສະພາແຫ່ງຊາດ ຊຸດທີ VIII ໄດ້ຮັບຮອງເອົາ, ປະສານສົມທົບກັບລັດຖະບານ, ພາກສ່ວນທີ່ກ່ຽວຂ້ອງຮີບຮ້ອນກະກຽມ ບັນດາຮ່າງກົດໝາຍທີ່ຈະນຳເຂົ້າພິຈາລະນາຢູ່ໃນກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດ ຊຸດທີ VIII ຊຶ່ງມີຈຳນວນທັງໝົດ 14 ສະບັບ ໃນນັ້ນ ກົດໝາຍສ້າງໃໝ່ ຈຳນວນ 9 ສະບັບ, ສືບຕໍ່ຊີ້ນຳກົງຈັກຂອງສະພາແຫ່ງຊາດ ແລະ ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ເອົາໃຈໃສ່ປະສານສົມທົບແຕ່ຫົວທີ ກັບພາກສ່ວນທີ່ກ່ຽວຂ້ອງ ຄົ້ນຄວ້າເນື້ອໃນເອກະສານໃຫ້ເລິກເຊິ່ງ, ມີຂໍ້ມູນຄົບຖ້ວນ, ມີບ່ອນອີງດ້ານກົດໝາຍ, ນະໂຍບາຍ, ດ້ານວິຊາການຍົກໃຫ້ເຫັນດ້ານຕັ້ງໜ້າ ແລະ ສິ່ງທ້າທາຍຕ່າງໆ ເພື່ອສະໜອງໃຫ້ຄະນະປະຈຳສະພາແຫ່ງຊາດ ໃນການພິຈາລະນາຢູ່ກອງປະຊຸມຄະນະປະຈຳສະພາແຫ່ງຊາດ ໃຫ້ສອດຄ່ອງກັບ ແນວ ທາງນະໂຍບາຍ, ກົດໝາຍ ແລະ ແຜນພັດທະນາເສດຖະກິດ-ສັງຄົມແຕ່ລະໄລຍະ, ຮັບປະກັນໃຫ້ການຕົກລົງບັນຫາ ສຳຄັນຕ່າງໆມີປະສິດທິຜົນສູງ ແລະ ວຽກງານອື່ນໆ. ຫຼັງຈາກນັ້ນ, ບັນດາ ສສຊ ໄດ້ຜັດປ່ຽນກັນປະກອບຄຳຄິດ ຄຳເຫັນໃສ່ຮ່າງບົດລາຍງານ ດັ່ງກ່າວ ເພື່ອໃຫ້ເນື້ອໃນຖືກຕ້ອງ, ສົມບູນ ແລະ ຄົບຖ້ວນ.
ສສຊ ຮັບຟັງບົດສະຫຼຸຸບການເຄື່ອນໄຫວ ຂອງສະພາແຫ່ງຊາດ
by tibeemtsadmin | ມ.ຖ. 14, 2018 | ຂ່າວກອງປະຊຸມ | 0 comments